laion/Wikipedia-Exotic huggingface dataset:
בארי (דמות מקראית)

בְּאֵרִי, שנקרא גם בְּאֵרָה, הוא דמות מקראית. היה נביא ואביו של הנביא הושע בן בארי. היה גם נשיא שבט ראובן, בתקופה בה הוגלו עשרת השבטים על ידי תגלת פלאסר מלך אשור כמובא בתנ"ך: בְּאֵרָה בְנוֹ, אֲשֶׁר הֶגְלָה תִּלְּגַת פִּלְנְאֶסֶר, מֶלֶךְ אַשֻּׁר, הוּא נָשִׂיא לָראוּבֵנִי. — ספר דברי הימים א', פרק ה', פסוק ו' בספרות חז"ל המדרשית מובאים שני הסברים לשמו. האחד; על שם מעשה ראובן שרצה לחלץ את יוסף אחיו מן הבאר. והשני; מאחר שהיה גדול הדור נקרא "בארה של תורה". המדרש מביא, כי בטרם ההגליה אמר בארי נבואה קצרה, ומאחר ולא היה בה כדי יצירת ספר נבואה בפני עצמו, התווספו דבריו לשני פסוקים בתוך נבואת ישעיהו. ואלו הם: וְכִי יֹאמְרוּ אֲלֵיכֶם דִּרְשׁוּ אֶל הָאֹבוֹת וְאֶל הַיִּדְּעֹנִים הַמְצַפְצְפִים וְהַמַּהְגִּים, הֲלוֹא עַם אֶל אֱלֹהָיו יִדְרֹשׁ בְּעַד הַחַיִּים אֶל הַמֵּתִים. לְתוֹרָה וְלִתְעוּדָה, אִם לֹא יֹאמְרוּ כַּדָּבָר הַזֶּה, אֲשֶׁר אֵין לוֹ שָׁחַר. — ספר ישעיהו, פרק ח', פסוקים י"ט–כ' מוסבר במדרש כי מאחר שראובן היה זה שרצה להציל את יוסף מאחיו, לכן גלה נכדו בארה עם השבטים, על מנת שיעודדם לחזור בתשובה, וישהה עימם בשעות הקשות של תחילת הגלות ויחזק את רוחם. בשנת 1495 תלמידו של רבי עובדיה מברטנורה שביקר בצפת מתאר לראשונה את קבורת הושע בן בארי בבית העלמין העתיק בצפת. כ-30 שנה מאוחר יותר, רבי משה באסולה מתאר את קבר הושע ומוסיף "וכנגדו מערה אחת סגורה, אומרים ששם היה קבור בארי אביו". בספר "מקומות קדושים וקברי צדיקים בגליל" סיכם: "מלשונם של חלק מעולי הרגל משתמע שהם קבורים יחדיו ממש, אך מרוב עדויותיהם של האחרים מתברר שהוא קבור במערה שממול. לידה (מימין לעומד ממול פתחה) מערת בת 2 פתחים, כפי הנזכר אצל אחד מעולי הרגל". רש"י כותב בפירושו על הפסוקים: "אמר רבי סימון בארה אביו של הושע בן בארי נבא שני מקראות הללו ולא היה בהם כדי ספר ונטפלו בישעיהו וניבא אותם לגלות עשרת השבטים כשהגלה סנחריב לראובני ולגדי (והגלוהו עמהם) כמה שנאמר (ספר דברי הימים א', פרק ה') בארה בנו נשיא לראובני ההוא אשר הגלה תגלת פלאסר", רש"י על ישעיהו ח יט חלק ב', עמ' 28
טליה שייר

טליה רוז שייר (באנגלית: Talia Rose Shire; נולדה ב-25 באפריל 1946) היא שחקנית קולנוע וטלוויזיה אמריקאית, שהייתה מועמדת לשני פרסי אוסקר. שייר נולדה בלייק סקסס שבניו יורק. אביה, קרמיין קופולה היה נגן חליל בתזמורות רדיו, ואמה, איטליה קופולה, הייתה שחקנית. כמי שנולדה למשפחה קתולית ממוצא איטלקי, שמה הוא קיצור של המילה "איטליה" לציון מוצאה. אחיה הוא הבמאי פרנסיס פורד קופולה, ואח נוסף, אוגוסט, היה לחוקר ספרות. סבה מצד האב, אוגוסט קופולה, היה פסנתרן שליווה את אנריקו קארוזו, והגיע מהעיר ברנלדה שבבזיליקטה לאמריקה במהלך מסע הופעות של קארוזו. סבה מצד האם היה אף הוא מוזיקאי, בשם פרנצ'סקו פנינו. את תפקידה הראשון קיבלה בשנת 1968 בתפקיד מינורי בסרט הקולנוע "מרוצים פרועים" לצדה של ג'ודי קורנוול. ב-1989 שיחקה בסרט "סיפורי ניו יורק" בבימויו של אחיה. שייר ידועה בשל גילום דמותה של "קוני קורליאון" בסדרת סרטי "הסנדק" שביים אחיה, וכן בשל גילום דמותה של "אדריאן פנינו" אשתו של רוקי בלבואה בסדרת הסרטים בה כיכב סילבסטר סטאלון, על שני התפקידים הייתה מועמדת לפרס האוסקר. בשנת 2018 התארחה בסדרות הטלוויזיה "ויל וגרייס" ו"מדריך החברות לגירושין". שייר הייתה נשואה פעמיים, בפעם הראשונה למלחין דייוויד שייר ממנו יש לה בן אחד, ובפעם השנייה למפיק ג'ק שוורצמן, ממנו יש לה שלושה בנים, השחקן ג'ייסון שוורצמן, המוזיקאי רוברט שוורצמן והצלם ג'ון שוורצמן. מדיה וקבצים בנושא טליה שייר בוויקישיתוף טליה שייר, במסד הנתונים הקולנועיים IMDb (באנגלית) טליה שייר, באתר AllMovie (באנגלית) טליה שייר, באתר Rotten Tomatoes (באנגלית) טליה שייר, באתר Metacritic (באנגלית) טליה שייר, במסד הנתונים הקולנועיים KinoPoisk (ברוסית) ערך זה הוא קצרמר בנושא קולנוע. אתם מוזמנים לתרום לוויקיפדיה ולהרחיב אותו.
סנדק

האם התכוונתם ל... ביהדות ובנצרות סנדק (יהדות) – ביהדות - אחד משלושת בעלי הברית. האיש המחזיק על ברכיו את הנימול במהלך ברית המילה סנדק (נצרות) – תפקיד סמלי בנצרות, כיום בעל משמעות אפוטרופסית בחוגים מסוימים אישים אהוביה סנדק (2004–2020) – ראו פרשת מותו של אהוביה סנדק גד סנדק (1932–1997) – קצין צה"ל בדרגת אלוף-משנה, ממקימי ובכירי המערך הטכני של חיל האוויר מוריס סֶנדק (1928–2012) – סופר, מאייר וצייר יהודי אמריקאי, מחבר הספר "ארץ יצורי הפרא" שלומי סנדק (יליד 1959) – פעיל חברתי ישראלי בתרבות ובאמנות הסנדק (סרט) – סרטו של פרנסיס פורד קופולה משנת 1972 הסנדק חלק שני – סרטו של פרנסיס פורד קופולה משנת 1974 הסנדק חלק שלישי – סרטו של פרנסיס פורד קופולה משנת 1990 הסנדק של הארלם (באנגלית Godfather of Harlem) – סדרת דרמת פשע אמריקאית משנת 2019 הסנדק מוות (או "מלאך המוות") – סיפור שנלקט על ידי האחים גרים אחר הסנדק (קוקטייל) (במקור Godfather - "סנדק") – משקה חריף
מחשוב פוטוני

מחשוב פוטוני (או מחשוב אופטי; באנגלית Optical computing או photonic computing) הוא תחום מחקר טכנולוגי-פיזיקאלי השואף לפתח מעבד מחשב המשתמש באור לצורך פעולתו, במקום בזרם חשמלי. מעבד כזה יהיה, תאורטית, הרבה יותר מהיר מהמעבדים הזמינים כיום, ואף יעיל הרבה יותר אנרגטית. המחקר מתמקד בפיתוח טרנזיסטור הממתג קרני אור, וכך אפשר יהיה לבצע פעולות לוגיות במעבד בעזרת אור. כלומר פיתוח רכיב שיאפשר לקרן אור אחת להדליק ולכבות קרן אור אחרת. בשנת 1989 הצליחו חוקרים בהרי הרוקי לייצר טרנזיסטור פוטוני. פיתוח זה הגביר את ההתעניינות בתחום. בשלושים השנים האחרונות לא היו פריצות דרך משמעותיות בתחום, אך ישנן חברות סטרטאפ שממשיכות לעסוק בו, והוא מהווה עניין לקרנות הון־סיכון המתמקדות בתשתיות טכנולוגיות. מדיה וקבצים בנושא מחשוב פוטוני בוויקישיתוף Molly Loe, Optical computing: the power of light, TechHQ, ‏2023-05-24 (באנגלית אמריקאית) Chirag Gupta, The Rise of Photonics in Computing: Next Big Thing for DeepTech VCs The Rise of Photonics in Computing: Next Big Thing for DeepTech VCs, ReadWrite, ‏2023-03-02 (באנגלית אמריקאית) Peter L. McMahon, The physics of optical computing, Nature Reviews Physics 5, 2023-12, עמ' 717–734 doi: 10.1038/s42254-023-00645-5
מחנה 8 במרץ

מחנה 8 במרץ (או קואליציית 8 במרץ) הייתה קבוצה של מספר מפלגות בלבנון, בהנהגת חזבאללה ואמל, המזוהה עם חברות ציר ההתנגדות, איראן ומשטר אסד בסוריה. המחנה הוא יריבו של מחנה 14 במרץ הלבנוני הפרו-מערבי. מקורו של השם ב-8 במרץ 2005, יום בו עלתה קריאה מצד מספר מפלגות לערוך הפגנות המוניות בדרום ביירות, בתגובה למהפכת הארזים אשר הובילה ליציאת הכוחות הסוריים מלבנון. המפגינים הודו לסוריה על כך שעצרה את מלחמת האזרחים הלבנונית, תמכה בייצוב לבנון, ותמכה בהתנגדות הלבנונית מול הכיבוש הישראלי. המפלגות הראשיות היו חזבאללה, אמל, המרדה, המפלגה הקומוניסטית הלבנונית והמפלגה הסורית הלאומית-סוציאליסטית. יצוין כי באותה העת, הזרם הפטריוטי החופשי נמנה עם תומכי מהפכת הארזים, ורק לאחר שהורשה מנהיג הזרם, מישל עאון, לחזור ללבנון והתאכזב מהצעת מחנה 14 במרץ בראשות סעד חרירי, רקם ברית אסטרטגית עם חזבאללה וסוריה, אשר הגלתה אותו מלבנון במהלך מלחמת האזרחים. ב-6 בפברואר 2006 חתם מישל עאון על מזכר הבנות עם חזבאללה ובכך הפך לחבר משמעותי במחנה 8 במרץ. במרץ ואפריל 2008 פרשו מישל מור ומפלגתו מחזית השינוי והרפורמה (גוש של מספר מפלגות נוצריות, אשר בראשן הזרם הפטריוטי החופשי של מישל עאון) וכך גם ממחנה 8 במרץ. ביולי 2013 התפרק המחנה עקב סכסוך בין נביה ברי למישל עאון[דרוש מקור]. לאחר כשנתיים של קיפאון, הוצע מישל עאון לכהן כנשיא לבנון. עאון נתמך על ידי חזבאללה, אך מועמדותו נחסמה על ידי סעד חרירי ממחנה 14 במרץ, עד שנכרתה עסקה במסגרת מונה חרירי לראש הממשלה. לאחר מכן, לראשות הזרם הפטריוטי החופשי מונה ג'ובראן באסיל, נוצרי, ומחליפו של הנשיא מישל עאון בראשות המפלגה. באסיל ידוע בעמדותיו הנחרצות נגד ישראל, ובכך שחיזק את הברית הקיימת עם חזבאללה והשיעים בלבנון. ערך זה הוא קצרמר בנושא היסטוריה. אתם מוזמנים לתרום לוויקיפדיה ולהרחיב אותו.
This Is Sinatra!

This Is Sinatra!‎ הוא אלבום של הזמר פרנק סינטרה משנת 1956, אלבום האוסף הראשון שהוציאה חברת ההקלטות קפיטול רקורדס. באלבום שותף גם המארגן שעבד איתו לאורך כמה אלבומים, נלסון רידל. את האלבום לא ניתן להשיג בגרסה מחודשת על גבי תקליטור, חוץ מאשר במארז הדיסקים של הזמר The Capitol Years המכיל 21 מאלבומיו. כמו כן את שירי האלבום ניתן למצוא על כמה מאלבומי אוסף שונים של הזמר שיצאו במהלך הקריירה שלו. אלבום להיטים שני הנקרא This Is Sinatra Volume 2, יצא שנתיים מאוחר יותר בשנת 1958. שני האלבומים היו חלק מסדרת אלבומי אוסף שהוציא חברת קפיטול ומתחילים ב-This Is, האלבומים האירו מחדש על להיטי עבר של זמרים כמו: סינטרה, ג'ון כריסטי, דין מרטין ונט קינג קול. פרנק סינטרה - קולות נלסון רידל - מארגן, מנצח I've Got the World on a String Three Coins in the Fountain Love and Marriage From Here to Eternity South of the Border Rain (Falling From The Skies) The Gal That Got Away Young at Heart Learnin' the Blues My One and Only Love (Love Is) The Tender Trap Don't Worry 'Bout Me מידע על האלבום This Is Sinatra! באתר MusicBrainz מידע על האלבום This Is Sinatra! באתר AllMusic האלבום This Is Sinatra! באתר Discogs
נסראללה בוטרוס ספיר

הקרדינל מאר נַסְרַאללַה בּוּטְרוּס סוּפַיְר (בערבית: الكاردينال مار نَصْر الله بُطْرُس صُفَير; תעתיק מדויק: נצר אללה בטרס צפיר; 15 במאי 1920 – 12 במאי 2019) היה הפטריארך של הכנסייה המרונית, כנסייה קתולית מזרחית הכפופה לכס הקדוש והזרם הנוצרי הגדול ביותר בלבנון. הקרדינל נבחר לפטריארך אנטיוכיה של המרונים ב-27 באפריל 1986 לאחר התפטרותו של הקרדינל אנטוניוס פייר ח'ורייש. תוארו הרשמי היה "הוד קדושתו הפטריארך ה-76 של אנטיוכיה וכל הלבנט". ב-26 בפברואר 2011 התקבלה התפטרותו. ב-15 במרץ 2011 ירש אותו בשארה א-ראעי, הפטריארך המרוני ה-77. ספיר הוסמך לכמורה ב-7 במאי 1950. ביולי 1961 נבחר ספיר להגמון, וב-27 באפריל 1986 נבחר לעמוד בראש הכנסייה המרונית כפטריארך של אנטיוכיה וכל הלבנט על ידי מועצת ההגמונים המרונים לאחר התפטרותו של אנטוניוס ח'ורייש מתפקיד זה. ספיר מונה לחשמן בידי האפיפיור יוחנן פאולוס השני בקונסיסטוריה ב-26 בנובמבר 1994. מתוקף תפקידו כפטריארך של כנסייה סואי יוריס אשר מונה לחשמנות, דרגתו של ספיר היא בישוף קרדינלי או קרדינל אפיסקופלי. ספיר קידם רפורמות בתחום הליטורגיה של הכנסייה המרונית, ובראשן החזרה לצורות המקוריות של הליטורגיה האנטיוכית, אשר באה לידי ביטוי בספר התפילות המרוני שפורסם בשנת 1992. מעבר לכך, ספיר כתב ותרגם מספר ספרים בנושאי תאולוגיה נוצרית. כמו קודמו בתפקיד, הפטריארך ספיר נשאר מחוץ לפוליטיקה הלבנונית בתחילתה של כהונתו כפטריארך, אך בשנים המאוחרות של מלחמת האזרחים, התבטא ספיר נגד העוולות החברתיות והפוליטיות שהתבצעו לאורך המלחמה וקרא לתמוך בעניים ובמשוללי הזכויות. כתביו ודרשותיו פרשו חזון שבו תיאר כיצד לבנון תוכל להשיג עתיד חופשי ומשגשג. עד שנת 2003 הביע ספיר ביקורת מרוסנת על התחמקותה של סוריה ממילוי הבטחתה לסגת מלבנון, ואף השתתק משראה שהביקורת נגד סוריה נפוצה בציבור הלבנוני. ספיר אף דחק בציבור הלבנוני לרסן ההתלהמות האנטי-סורית ולהתמקד בפיתוחה הכלכלי של לבנון ולא בסכסוכים הפוליטיים, למרות הירידה בתמיכה בו, במיוחד בקרב נוצרים שהיגרו מלבנון. רצח רפיק אל-חרירי, ראש הממשלה לשעבר, ומהפכת הארזים בעקבותיו עוררו מחדש את התנגדותו למעורבותה הגדולה של סוריה בלבנון. כמו כן, השינויים הפוליטיים בלבנון בעקבות נסיגתם של הכוחות הסוריים מלבנון השיבו על כנם את מעמדו של ספיר כמייצג של הקהילה המרונית בלבנון. במחצית הראשונה של שנת 2006 הביע ספיר ביקורת אל מול השיתוק הפוליטי ששרר בלבנון בעקבות המחלוקת באשר להמשך כהונתו של אמיל לחוד כנשיא. בה בעת הדגיש ספיר כי לחוד צריך לסיים את תפקידו רק באמצעים חוקיים וחוקתיים ושבראש סדר העדיפויות עומדים המשך פעילותה של הממשלה וההגעה לקונצנזוס באשר למחליפו. מדיה וקבצים בנושא נסראללה בוטרוס ספיר בוויקישיתוף
יואב ספר

יואב ספר (נולד ב-30 בספטמבר 1975) הוא כדורסלן עבר ישראלי ששיחק בעמדת הפורוורד. שיחק בנבחרת ישראל והיה הקפטן שלה. ספר גדל בשכונת יפו ג'. הוא החל לשחק כדורסל בקבוצת "בני ברית יפו", אחר כך עבר למועדון הנוער של הפועל תל אביב ולבסוף שיחק בזו של הפועל חולון. בעונת 1993/1994 הצטרף לסגל הקבוצה הבוגרת ששיחקה בליגת העל, ושיחק בה במשך חמש העונות הבאות. בעונת 1994/1995, בה העפילה הקבוצה לגמר גביע המדינה בכדורסל, נבחר ספר לתגלית העונה, ובעונתו האחרונה בה, עונת 1997/1998 היה לקפטן הקבוצה. ב-1998 עבר ספר למכבי רעננה, ולאחר עונה אחת בלבד עבר להפועל גליל עליון. בקבוצה זו שיחק במשך שתי עונות, בשנייה מביניהן, בה העפילה הקבוצה לגמר הפלייאוף, שימש כקפטן. הוא סיים אותה עם ממוצע של 16.1 נקודות למשחק, הגבוה ביותר מבין הכדורסלנים הישראלים בליגה, ועם 48.1 אחוזי קליעה ל-3 נקודות, השיעור הגבוה בליגה. ב-2001 הצטרף למכבי תל אביב, ושיחק בה במשך 3 העונות הבאות, בכולן זכתה באליפות המדינה ובגביע המדינה, ובאחרונה שבהן גם בגביע היורוליג. לאורך הקריירה, ובמיוחד במהלך התקופה בה שיחק במכבי, סבל ספר מפציעות חוזרות ונשנות, עד שב-2004 נאלץ לפרוש מכדורסל, בגיל 29. במהלך הקריירה שלו שיחק ספר בנבחרת ישראל, והשתתף עמה באליפות אירופה בכדורסל ב-2001, בה סיימה במקום העשירי, ובזו שנערכה ב-2003, בה זכתה הנבחרת במקום השביעי. במהלך הטורניר ב-2003 שימש כקפטן הנבחרת. לאחר פרישתו מכדורסל השלים תואר במינהל עסקים באוניברסיטת פנסילבניה, ולאחר מכן החל לעבוד בחטיבת המיזוגים והרכישות בסניף של חברת הנדל"ן גזית גלוב במיאמי. בפברואר 2013, 9 שנים לאחר שפרש, החל ספר להתאמן בקבוצתו לשעבר הפועל חולון וב-3 במרץ חזר לשחק בשורותיה. בסיום העונה פרש עקב פציעה. מדיה וקבצים בנושא יואב ספר בוויקישיתוף פרופיל, באתר eurobasket פרופיל, באתר פיב"א יואב גורן, יואב ספר ההוא, יואב ספר הזה, באתר הארץ, 26 בינואר 2003 ספר בפורום ynet: "העתיד של הנבחרת מזהיר", באתר ynet, 18 בספטמבר 2003 "לא הייתי משנה כלום בקריירה שלי", אתר מנהלת ליגת העל, 3 באוקטובר 2007 רענן וייס, ד"ש מאמריקה: תכירו את איש הנדל"ן יואב ספר, באתר ynet, 19 בנובמבר 2010
וושיה

ווּשְׂיָה (בפין-יין: Wǔxiá; בסינית מפושטת: 武侠) היא ז'אנר נרחב של סיפורת סינית המתרכזת בהרפתקאות אמנויות לחימה המתרחשות בעיקר בסין העתיקה. למרות שנכתבה במקור על הנייר, הוושיה מצויה כיום גם בסרטי קולנוע, סדרות טלוויזיה ותיאטרון, כמו גם יצירות אמנותיות כקומיקס. הוושיה מהווה חלק נכבד מהתרבות הפופולרית של דוברי השפה הסינית ברחבי העולם. המילה "וושיה" היא מילת הרכב בין wu ‏(武, המופיעה גם בצירוף וו-שו), שפירושה "צבאי" או "מלחמתי" לבין xia ‏(俠) שפירושה "אצילי", "מכובד". אמן לחימה ההולך בדרך האצילית מכונה ביצירות הוושיה לעיתים קרובות נקרא "איש חרבות", על אף שאין הכרח שיחזיק בחרב. גיבורי הוושיה הסינית אינם משרתים אדון כלשהו, אינם מחזיקים בכוח צבאי ואינם משתייכים למעמד אריסטוקרטי. לרוב הם בני מעמד הביניים בחברה הסינית העתיקה. גיבורים אלה פועלים תחת קוד התנהגות מסוים, שמחייב אותם לתקן עוולות, בייחוד כאשר נמצאים חסרי הישע תחת מצוקה או דיכוי. הגיבור לוחם למען הצדק, מבקש להסיר את עולו של עריץ, או שמחפש כפרה על טעויות עבר. קוד ההתנהגות הסיני (xia) דומה לקוד ההתנהגות של הסמוראים היפניים (בושידו), של האבירים המערב אירופאים ושל האקדוחנים במערבונים האמריקאים. שיאנשיה מדיה וקבצים בנושא וושיה בוויקישיתוף ערך זה הוא קצרמר בנושא סין ובנושא ספרות. אתם מוזמנים לתרום לוויקיפדיה ולהרחיב אותו.
Where Are You?

Where Are You?‎ הוא אלבום של הזמר פרנק סינטרה, זהו אלבום האולפן ה-15 שלו וה-8 בחברת ההקלטות קפיטול רקורדס. זהו האלבום הראשון אותו הקליט סינטרה בקפיטול ללא המארגן והמנצח נלסון רידל, כמו כן היה זה אלבומו הראשון שהוקלט בשיטת הסטריאו. החלפתו של רידל בגורדון ג'קינס כמארגן האלבום והמנצח עליו, הביאה לשינוי מהותי לעומת האלבום הקודם A Swingin' Affair!‎ שהיה בעל מקצב ג'אזי כבד, לעומתו האלבום החדש חזר אל נוסחת הבלדות שהצליחה כל כך בIn the Wee Small Hours, אם כי באלבום לא הייתה האווירה העגמומית והמיואשת שהייתה הנושא באלבום הקודם. באלבום החדש הבלדות השקטות והעצובות המלוות בתזמורת גדולה בה נתן ג'קינס משקל כבד יותר לכלי המייתר הביאו לאווירה רגועה מלנכולית. האלבום נחל הצלחה מסחרית והגיע אל המקום השלישי במצעד המכירות האמריקאי. פרנק סינטרה - קולות גורדון ג'קינס - מארגן, מנצח ?Where Are You The Night We Called It a Day I Cover the Waterfront Maybe You'll Be There Laura Lonely Town Autumn Leaves I'm a Fool to Want You I Think of You ?Where Is the One There's No You Baby Won't You Please Come Home I Can Read Between the Lines It Worries Me (Rain (Falling from the Skies Don't Worry 'Bout Me מידע על האלבום Where Are You? באתר MusicBrainz מידע על האלבום Where Are You? באתר AllMusic האלבום Where Are You? באתר Discogs האלבום Where Are You? באתר ספוטיפיי
מגרפה

מַגְרֵפָה היא כלי חקלאי לעיבוד אדמה וניקוי עלים, דשא, חציר ועוד מן הקרקע. הכלי בנוי מידית ארוכה לאחיזה ובקצה מוט רוחבי בעל שיניים, המשמש לגריפה ולאיסוף עצמים שונים. בעבר יצרו את המגרפה מחומרים כגון עץ או ברזל, אך ברבות השנים המגרפה הפכה להיות מיוצרת מחומרים קלים יותר כמו פלסטיק, פלדה ובמבוק, ולכן היא נוחה יותר לנשיאה ולשימוש. ההבדל בין המגרפות השונות הוא במשקלן, החומרים מהם הן עשויות, מספר השיניים ואורך המרווח בין השיניים. קיימים שלושה סוגים עיקריים של מגרפות משק הבית: מגרפה קלה – מגרפה בעלת מספר רב של שיניים, בדרך כלל גמישה מאוד ומותאמת לעבודה חלקה על אדמה רכה. מאופיינת ברווח קטן בין שיני הלהב שלה. שינייה ארוכות, ויוצאות מנקודת ציר שבקצה המקל. מגרפה כבדה – מגרפה בעלת מספר מועט של שיניים, בעלת מוט ולהב חזקים וקשיחים המותאמים לעבודה חזקה ויציבה על אדמה יבשה. מאופיינת ברווח גדול בין שיני הלהב שלה. שיניה קצרות ויוצאות על פני ציר אחד ישר שצדדיו מחוברים לנקודת הציר שבקצה המקל. מגרפת דו צדדית – בעלת שיניים קשיחות וקצרות היוצאות משני כיווני הציר. תפקיד המגרפות נחלק לשני תחומים עיקריים: מגרפות לתחום הביתי – מגרפות קטנות העשויות מחומר פלסטיק גמיש או מתכת גמישה. תפקידן לעזור בטיפוח ובניקיון של גינות וחצרות הבית. מגרפות לתחום התעשייתי – אלה הן מגרפות ענק עשויות פלדה והן מופעלות בשדות ובשטחים הגדולים מקנה המידה הביתי (משמשות לעיתים אף לגרוף חציר וחמרים דומים). בעבר הן נרתמו לסוסים, אך תודות לפיתוחים מכניים, הן מונעות על ידי גלגלים או באמצעות כלי רכב חקלאים, כשאדם דורך על שיני מגרפה, השוכבת על הקרקע כששיניה כלפי מעלה, מקל האחיזה עולה למעלה עד למצב מאונך ופוגע בפרצוף האדם. פעולה זו משמשת כאמצעי הומוריסטי בקומדיות שונות ואף בקריקטורות. פעולה זו "מושרשת" בתרבויות שונות בעולם ואף בפתגמים. לדוגמה, פתגם ברוסית: ("наступить дважды на одни и те же грабли") "לדרוך פעמיים על אותה מגרפה" - שמשמעותו: "אין לחזור על טעות בשנית". מגרפת עלים מודרנית (ימין) לצד מטאטא זרדים (שמאל) מגרפת עץ ישנה מגרפה הקשורה לטרקטור מגרפה רתומה לסוס מגרפה דו צדדית מטאטא משדדה
ע'סאן תווייני

ע'סאן תווייני (בערבית: غسان تويني,‏ 5 בינואר 1926 - 8 ביוני 2012) היה חבר פרלמנט לבנוני בקואליציית 14 במרץ האנטי-סורית ועורך העיתון א-נהאר. תווייני היה חבר בSSNP, המפלגה הסוציאל-לאומית הסורית, אך עזב את המפלגה לאחר שהצהיר כי האידאולוגיה שלה מיושנת. עס'אן תווייני כיהן בקבינט הלבנוני, כשר החוץ ושר החינוך בשנות ה-70. כמו כן היה שגרירה של לבנון לאו"ם. תווייני כתב ספרים רבים, וערך את עיתון א-נהאר, בו הוא כתב מאמר שבועי. אשתו הראשונה, נאדיה תווייני, הייתה אחת מהמשוררת הגדולות בלבנון של המאה ה-20. בנו הוא העיתונאי וחבר הפרלמנט הלבנוני, ג'בראן תווייני. מדיה וקבצים בנושא ע'סאן תווייני בוויקישיתוף ראיון עם ע'סאן תווייני ערך זה הוא קצרמר בנושא פוליטיקאים ובנושא לבנון. אתם מוזמנים לתרום לוויקיפדיה ולהרחיב אותו.
סאלח אל-ערידי

סאלח אל-ערידי (בערבית: صالح العريضي) (5 בפברואר 1957 - 10 בספטמבר 2008) היה פוליטיקאי דרוזי לבנוני, חבר במפלגה הדמוקרטית הלבנונית. ערידי נרצח בפיצוץ מכונית תופת ליד ביתו בעיירה בייסור, שבהרי הלבנון. ערידי היה בעל קשרים טובים עם סוריה, והיה יועצו הקרוב של טלאל ארסלאן, ראש ה- LDP. הוא עזר ליישב מחלוקות בתוך הקהילה הדרוזית הלבנונית במהלך המהומות בלבנון בשנת 2008, בייחוד בין טלאל ארסלאן לווליד ג'ונבלאט. ערידי נרצח על יד ביתו, בהתקפה שפצעה 6 אזרחים נוספים, ב-10 בספטמבר 2008, ונקבר בחלקת הקבורה המשפחתית. שר החוץ הסורי אמר: "סוריה מגנה בחריפות את המעשה הפושע והטרוריסטי שלקח את חייו של סאלח אל-ערידי. סוריה סמוכה ובטוחה כי פשעים אלו, אשר מטרתם לזעזע את הביטחון והיציבות בלבנון, לא ישיגו את מבוקשם". גם דובר הבית הלבן, שון מקקורמק, גינה את חיסולו. הוא הוסיף: "ארצות הברית מודאגת עמוקות מהאלימות בלבנון לאחרונה. תמיכתנו בממשלת לבנון ומוסדותיה הדמוקרטיים היא יציבה. תמיכה זו היא השתקפות של מחויבותנו התמידית ללבנונים ותקוותם לשינוי דמוקרטי ושגשוג כלכלי".
נתן אורטנר

הרב נתן יהודה אורטנר (תרצ"ה, 1935 - ב' בסיוון תשע"ח, 15 במאי 2018) היה רבה האשכנזי של העיר לוד וחבר מועצת הרבנות הראשית. נולד בשנת 1935 בגרמניה לרבי משה ולפריידא, משפחה רבנית מחסידי בעלזא. סבו רבי בעריש היה מראשי העסקנים לעליית האדמו"ר רבי אהרן מבעלזא לישראל במלחמת העולם השנייה, אביו רבי משה היה מנהל המשק בחצר רבי אהרן מבעלזא בתל אביב ומבוני ישיבת בעלז ברחוב אגריפס בירושלים. בשנת 1941 עלה לארץ ישראל. היה ממקימי אגודת יוצאי אוהנוב (היבניב), ועמד בראשה במשך שנים. כמו כן הוציא ספר זיכרון לקהילת אוהנוב. בשנת תשל"ו (1975) מונה לרב העיר לוד, וכיהן בתפקיד זה עד לשנת תשע"ה, עת הגיעו לגיל 80 ובהתאם לחוק, רוב הזמן לצידו של הרב חיים חדד. עם פרישתו עבר להתגורר בבני ברק. נמנה עם חשובי רבני חסידות בעלזא והסתופף בצל האדמו"ר רבי ישכר דוב רוקח. בחודש ניסן תשע"ז עבר אירוע מוחי, מאז היה מאושפז בבית החולים תל השומר עד לפטירתו, כשהוא בן 83. הלווייתו התקיימה בבני ברק, והוא נקבר בבית העלמין קריית שאול בתל אביב. בניו התחנכו בילדותם במוסדות חב"ד בלוד, ובבגרותם נשלחו לישיבות של חסידויות אחרות. כתב ספר בנושא יציאת האדמו"ר מבעלזא מהונגריה. הוא טען מידע אישי שהאדמו"ר הוכרח לסיים את הנאום במשפט האומר שליהודי הונגריה לא יאונה רע, כתנאי לאי-הסגרתו ולהברחתו לארץ ישראל. הרב אורטנר טען גם, שזוהי הסיבה להשמטת משפט זה, מהדפסות חוזרות מאוחרות יותר של הנאום. השמטה זו הותקפה על ידי מבקרים שונים, כניסיון התחמקות מ"אחריות הרבי מבלז" ודומיו, להתנהלות היהדות החרדית בשואה, ובעיקר להתנגדותה לציונות. כמו כן הוציא ספר זיכרון לאביו רבי משה ולסביו רבי בעריש, בשם "פאר משה" - "דבר חן", עם זכרונות מחייהם ומפועלם למען אדמו"רי בעלזא. כן הוציא ספרים נוספים, בעיקר ספרים המבוססים על תורות אדמור"י בית בעלזא, והבני יששכר. חיבר ספר הלכתי בשם "יד נתן" - מאמרים ושו"ת, עם הסכמת הרב שלמה זלמן אוירבך שגם הוסיף הערות לספר. כן הוציא קונטרס הדן בזמן קריאת המגילה בעיר לוד, וכן ספר בשם "אשנב ליהדות" העוסק בהסברת היהדות המיועד בעיקר לאנשים בלתי דתיים, ובו מציג את עמדת היהדות בנושאים כמו: אבולוציה, גיל העולם, העם הנבחר, שואה, ועוד. מדיה וקבצים בנושא נתן אורטנר בוויקישיתוף ספרו אשנב ליהדות באתר אוצר החכמה נתן יהודה אורטנר (1935-2018), דף שער בספרייה הלאומית ספר הזיכרון לקהילת אוהנוב (היבניב) [1] הפולמוס באתר דעת ראו: הרב שי עילם, "פורים דלוד", כתב העת "קולמוס" גיליון 148, תשע"ז
א-סנארה

האם התכוונתם ל... א-סנארה (עיתון) – עיתון ישראלי בשפה הערבית א-סנארה (אתר אינטרנט) – אתר חדשות ופורטל אינטרנט ישראלי בערבית
שטר מטען

שטר מטען (באנגלית: Cargo Manifest/ Airway Bill) הוא מסמך הזהות של מטען (יבשתי, ימי או אווירי) בתנועה, בדומה לדרכון לנוסע. בשטר המטען מפורטים כתובת שולח המטען, כתובת מקבלה, כמות האריזות אשר נשלחות משקלן ומידותיהן. כמו כן יצוינו במטען תנאי המכר, מחיר ההובלה והנחיות שונות המיועדות לסוכן המטענים או למוביל המטען. סוגי שטרי המטען ומעמדם המשפטי משתנים על פי זהותו של המוביל, כך לדוגמה לשטר המטען הימי מעמד חוקי של המחאה ועל מנת להסב אותו לצד ג', יש צורך בחתימת הסבה. מספר שטר המטען מחולק לשתי קבוצות, קידומת ומספר. הקידומת משתנה בהתאם לזהות המוביל. המטרה העיקרית של שטר המטען היא לשמש כערובה למטען הנמסר לידי המוביל. הוא מהווה אמצעי לאימות ולהוכחה שהמטען אכן נשלח, מה שנתפס כהכרחי בעולם המודרני, שבו סחורות ומוצרים נעים בין יבשות ומדינות בקצב מהיר. שטר המטען מאפשר גם לעקוב אחר המטען במהלך הובלתו ולוודא שהוא מגיע ליעדו במצב תקין. בנוסף לפרטים הבסיסיים אודות השולח, המקבל והמטען, שטר המטען מכיל גם מידע על תנאי המכר, מחיר ההובלה והנחיות מיוחדות שניתנו למוביל או לסוכן המטענים. הוא מספק כלים משפטיים לטיפול בסכסוכים אפשריים ולהבטחת זכויות הצדדים השונים. בעולם הגלובלי של ימינו, שבו סחורות ומוצרים עוברים בין יבשות ומדינות בקלות רבה, שטר המטען מהווה אבן יסוד בתהליך הלוגיסטי והמסחרי. הוא מאפשר לכל הצדדים המעורבים לשמור על שקיפות ולהבטיח שהתהליכים נעשים באופן מסודר, חוקי ובטוח. בסופו של דבר, שטר המטען אינו רק מסמך - הוא הבטחה לשמירה על זכויות וחובות המשתתפים בתהליך ההובלה, ומהווה כלי חיוני לניהול יעיל ומדויק של מערכות הלוגיסטיקה וההובלה ברחבי העולם. שטרי המטען מתחלקים לכמה סוגים, בהתאם לסוג ההובלה: ימית, אווירית ויבשתית. לכל אחד מסוגי שטרי המטען מעמד משפטי שונה, המשפיע על דרכי הטיפול בשטר והעברת בעלות על המטען. לדוגמה, שטר מטען ימי נחשב למסמך נגזרתי, דומה להמחאה, ודורש חתימה מיוחדת כדי להעביר את הזכויות על המטען לצד שלישי. הדבר מאפשר שליטה ואבטחה רבה יותר על התהליך הלוגיסטי והמשפטי המלווה את הובלת המטען. מספר שטר המטען מורכב משתי חלקים: קידומת ומספר. הקידומת משתנה בהתאם לזהות המוביל ולסוג ההובלה, ומאפשרת זיהוי מהיר של החברה המובילה וסוג השירות. המספר, הייחודי לכל שטר, משמש לזיהוי ספציפי של המטען ולמעקב אחריו במהלך כל שלבי ההובלה. מדיה וקבצים בנושא שטר מטען בוויקישיתוף שטר המטען הימי באתר המכון הישראלי לייצוא ולשיתוף פעולה בינלאומי. שטר המטען האווירי באתר המכון הישראלי לייצוא ולשיתוף פעולה בינלאומי. שטר מטען, באתר אנציקלופדיה בריטניקה (באנגלית) Bill of lading - what is it and why is it important?, www.maersk.com (באנגלית) Bill of Lading: Meaning, Types, Example, and Purpose, Investopedia (באנגלית) ערך זה הוא קצרמר בנושא תחבורה. אתם מוזמנים לתרום לוויקיפדיה ולהרחיב אותו.
המצור על ירושלים

האם התכוונתם ל... המצור על ירושלים (701 לפנה"ס) – מצור שהוטל במסגרת מסע סנחריב בארץ ישראל המצור על ירושלים (588 לפנה"ס) – עשרה בטבת (588 לפנה"ס) – המצור שהטיל נבוכדנאצר מלך בבל על ירושלים המצור על ירושלים (134 לפנה"ס) – על ידי המלך הסלאוקי אנטיוכוס השביעי המצור על ירושלים (63 לפנה"ס) (אנ') – המצור וכיבוש ירושלים על ידי פומפיוס המצור על ירושלים (37 לפנה"ס) (אנ') – המצור על ירושלים שהטיל הורדוס בעזרתם של הרומאים המצור על ירושלים (68) (אנ') – מצור קצר של חנן בן חנן על הקנאים שהחזיקו בבית המקדש השני המצור על ירושלים (70) – המערכה הרומית על ירושלים בעת המרד הגדול. במהלכה חרב בית המקדש השני המצור על ירושלים (614) – מצור שהוטל במסגרת כיבוש ירושלים בידי הפרסים המצור על ירושלים (636–637) – המצור על ירושלים שהטילו הכוחות המוסלמים במהלך הכיבוש הערבי של ארץ ישראל המצור על ירושלים (1099) – המצור הצלבני על ירושלים המצור על ירושלים (1187) – המצור של צלאח א-דין על ירושלים "המצור" – המצור על ירושלים במלחמת העצמאות (מאי-יוני 1948)